РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/221-19

19. септембар 2019. године

Б е о г р а д

З А П И С Н И К

48. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ

ОДРЖАНЕ 19. СЕПТЕМБРА 2019. ГОДИНЕ

Седница је почела у 12.05 часова.

Седницом је председавала Катарина Ракић, председник Одбора.

Седници су присуствовали чланови Одбора: Јасмина Каранац, Огњен Пантовић, Снежана Б Петровић, Оливера Пешић, Далибор Радичевић и Александар Стевановић.

Седници су присуствовали заменици чланова Одбора: Владимир Петковић (заменик Владимира Орлића), Горан Ковачевић (заменик Зорана Милекића), Ивана Николић (заменик Јовице Јевтића).

Седници нису присуствовали чланови Одбора: Драган Јовановић, Стефана Миладиновић, Драган Весовић, Ненад Констатиновић, Марина Ристић, Новица Тончев и Горан Ћирић, нити њихови заменици.

Седници су присуствовали из Министарства грађевинарства, саобраћаја и инфраструктуре: Александра Дамњановић, државни секретар и Саша Стојановић, помоћник министра.

Одбор је, једногласно (10 за), у складу са предлогом председника Одбора усвојио следећи

Д н е в н и р е д:

1. Разматрање Основе за вођење преговора и закључивање Споразума између Владе Републике Србије и Савета министара Босне и Херцеговине о сарадњи на реализацији пројекта аутопута/брзе саобраћајнице Београд - Сарајево - Београд и текстa Споразума између Владе Републике Србије и Савета министара Босне и Херцеговине о сарадњи на реализацији пројекта аутопута/брзе саобраћајнице Београд - Сарајево – Београд, ради давања сагласности за привремену примену до његовог ступања на снагу (број 011-2341 од 13. 09. 2019. године);
2. Разматрање Информације о раду Министарства грађевинарства, саобраћаја и инфраструктуре за период јануар – март 2019. године (број 02-2162/19 од 5. 08. 2019. године);
3. Разматрање Информације о раду Министарства грађевинарства, саобраћаја и инфраструктуре за период април – јун 2019. године (број 02-2162/19-1 од 11. 09. 2019. године).

Председник Одбора, предложила је да се ради ефикаснијег рада Одбора обави обједињена расправа о тачкама 2. и 3. Дневног реда. Одбор је, једногласно (10 за), усвојио овај предлог.

Пре преласка на рад према утврђеном Дневном реду, Одбор је, једногласно (10 за), усвојио записнике 46. седнице Одбора одржане 22. јула 2019. године и 47. седнице Одбора одржане 25. јула 2019. године

Прва тачка дневног реда - **Разматрање Основе за вођење преговора и закључивање Споразума између Владе Републике Србије и Савета министара Босне и Херцеговине о сарадњи на реализацији пројекта аутопута/брзе саобраћајнице Београд - Сарајево - Београд и текстa Споразума између Владе Републике Србије и Савета министара Босне и Херцеговине о сарадњи на реализацији пројекта аутопута/брзе саобраћајнице Београд - Сарајево – Београд, ради давања сагласности за привремену примену до његовог ступања на снагу**

У уводном излагању Саша Стојановић, помоћник министра, нагласио је да је самом тексту споразума претходило низ аката, билатералних, који су потписани како између влада Републике Србије и Републике Турске, тако и између Федерације Босне и Херцеговине и Републике Турске. Споразум дефинише основне елементе у вези изградње аутопута, од планирања коридора и трасе, дефинисања заједничких тачака аутопута, као и изградњу граничног прелаза и могућност изградње међудржавног моста преко реке Саве за који ће бити издата грађевинска дозвала од стране Републике Србије по претходно прибављеним локацијским условима обе потписнице овог билатералног споразума. Споразумом се стварају услови за координирање активности на изградњи аутопута, на изградњи међудржавног моста и ствара се основ за договарање активности за изградњу новог граничног прелаза. Свака од страна уговорница ће финансирати и бити власник оног објекта који изграђује на својој страни. Република Србија ће финансирати изградњу моста преко реке Саве и она ће бити власник тог објекта. Начин финансирања граничног прелаза биће предмет посебног споразума двеју уговорних страна оног момента када се постигне сагласност око тога какав ће бити тај гранични прелаз. Споразумом се именују и дефинишу надлежни органи за спровођење овог споразума за Босну и Херцеговину то је Министарство комуникација и транспорта, а за Републику Србију Министарство грађевинарства, саобраћаја и инфраструктуре. Такође, у Споразуму у члану 8. је предвиђено, да се приликом изградње, потрошње и набавке материјала, механизације итд, сва роба која је неопходна за реализацију овог инфраструктурног објекта релаксира од стране царинских и пореских дажбина. У члану 9. предвиђена је одговорност за штету уговорних страна уколико једна од њих одустане пре почетка или у току почетка изградње објекта.

У складу са чланом 8. Закона о закључивању и извршавању међународних уговора („Службени гласник РС“, број 32/13) и чланом 57. Пословника Народне скупштине („Службени гласник РС“, број 20/12-пречишћен текст), Одбор за просторно планирање, саобраћај, инфраструктуру и телекомуникације, на седници одржаној 19. септембра 2019. године, једногласно (10 за), донео је следећу

О Д Л У К У

1. Даје се сагласност Влади Републике Србије за привремену примену Основе за вођење преговора и закључивање Споразума између Владе Републике Србије и Савета министара Босне и Херцеговине о сарадњи на реализацији пројекта аутопута/брзе саобраћајнице Београд - Сарајево - Београд и текстa Споразума између Владе Републике Србије и Савета министара Босне и Херцеговине о сарадњи на реализацији пројекта аутопута/брзе саобраћајнице Београд - Сарајево – Београд, до његовог ступања на снагу.
2. Ову одлуку доставити Влади Републике Србије, на даљу надлежност.
3. Ову одлуку доставити председнику Народне скупштине, ради информисања.

Разматрање друге и треће тачке дневног реда:

**2. Разматрање Информације о раду Министарства грађевинарства, саобраћаја и инфраструктуре за период јануар – март 2019. године**

**3. Разматрање Информације о раду Министарства грађевинарства, саобраћаја и инфраструктуре за период април-јун 2019. године**

У уводном излагању Александра Дамњановић, државни секретар, је истакла да у Министарству грађевинарства, саобраћаја и инфраструктуре постоји девет сектора, две посебне организационе јединице и секретаријат и да је у извештајима све систематски обухваћено. Извештаји садрже све законодавне активности: активности на доношењу закона, активности на доношењу подзаконских аката, као и друге законодавне активности. Затим, текуће и редовне послове, посебно за сваки сектор, посебно унутар сваког сектора и уже пословне јединице. Извештаји садрже и информације о свим инфраструктурним објектима, који се реализују у оквиру Министарства грађевинарста, саобраћаја и инфраструктуре, о онима који су започети, који су у реализацији, али и најаву нових. У новом инвестиционом циклусу се планира почетак изградње нових шест аутопутева. Такође, убрзано се ради на изради потребне документације за почетак рада Нови Сад - Суботица брзе пруге, која је јако значајна железничка веза. Министарство поклања велику пажњу свим видовима саобраћаја, а железнички саобраћај је значајно унапређен у овом извештајном периоду.

Сагласно члану 229. Пословника Народне скупштине, Одбор је размотрио Информацију о раду Министарства грађевинарства, саобраћаја и инфраструктуре за период јануар - март 2019. године и одлучио, једногласно (10 за), да га прихвати.

Сагласно члану 229. Пословника Народне скупштине, Одбор је размотрио Информацију о раду Министарства грађевинарства, саобраћаја и инфраструктуре за период април-јун 2019. године и одлучио, једногласно (10 за), да га прихвати.

\*

\* \*

На седници Одбора вођен је тонски запис.

Седница је закључена у 12.20 часова.

СЕКРЕТАР ОДБОРА ПРЕДСЕДНИК ОДБОРА

Биљана Илић Катарина Ракић